Tatoeba sentences — language code: epo
Se soldato evidentiĝos puninda pro iu delikto kontraŭ la ŝipo, do la ŝipestro ordonu al terarmea oficiro lin puni.
Se soldatoj kverelos inter si, do terarmeaj oficiroj rajtas puni la kulpulojn, sciiginte la ŝipestron pri tio.
Sed okaze de kverelo inter soldatoj kaj matrosoj, la ŝipestro, kune kun terarmeaj oficiroj, enketu la okazon, kaj li devas prezidi en tiu juĝo, eĉ se iuj el la terarmeaj oficiroj estas pli altrangaj ol li.
Se ekzistas traktato pri salutpafado kun iu fremda lando, do oni agadu laŭe.
Ŝipestro devas diligente agadi laŭ ordonoj kaj signaloj de sia komandanto, kaj laŭ manovroj de lia ŝipo, des pli dum batalo, kaj devas komisii al siaj oficiroj atente observadi la signalojn kaj manovrojn, kaj al li raportadi.
Ŝipestro, aparte veturiginte sian ŝipon en havenon de la Reĝa Moŝto, devas sendi subskribitan de si raporton pri celo de la alveno, krome deklarinte, kiuj difektoj estas en la ŝipo, ĉu mankas ŝipanoj, provianto aŭ io alia, ĉu estas ordonite al li plu resti en la haveno, aŭ baldaŭ daŭrigi la vojaĝon, al la ĉefa komandanto de la haveno, aŭ al tieaj komisiitoj de la Militflota Departemento, se en la haveno ne estas ĉefa komandanto.
Li ankaŭ devas averti la estrojn de la haveno pri renkontitaj malamikoj.
Ankaŭ pri siaj bezonoj li skribe raportu al la supremenciitaj ĉefa komandanto de la haveno, aŭ komisiitoj de la Militflota Departemento.
Kiam la floto, levinte la ankrojn, ekiros, tiam ĉiu ŝipestro ordinara lasu iri antaŭe la ŝipojn de la ĉefkomandanto kaj de ceteraj komandantoj, kaj ne antaŭiĝu al ili sen ordono, je monpuno, depende de sia kulpeco.
Oni tenu la floton laŭ difinita ordo, ĉu tage, ĉu nokte, ĉu dum iro en maro, ĉu starante ĉe la ankro en haveno aŭ rodo.
Do ĉiu ŝipestro devas starigi sian ŝipon ĉe la ankro ĝustaloke, ne tro dise, nek dense, por ke poste estu por li oportune eliri en la maron, ne difektinte la aliajn, je forpreno de sia duonmonata salajro kontraŭ ĉiu manko.
Sed se li, pro sia neglekto, kaŭzos al iu ian difekton, do li monkompensu la damaĝon.
Se iu ŝipo, en loko nekonata al ties ŝipestro, pereos, koliziinte kontraŭ rifo aŭ bordo, aŭ ia alia damaĝo estos kaŭzita, do oni akuzu pri tio piloton aŭ navigiston, aŭ tiun el oficiroj, kiu konis tiun lokon, sed ne la ŝipestron.
Tamen tio validas nur se li mem agis prudente, farante ĉion eblan por preventi la akcidenton.
Se iu ŝipo likos aŭ alikaŭze iĝos nekapabla iri kune kun la floto, do ĝia ŝipestro devas doni konvencian signalon, je puno de servo dum unu monato kiel senrangulo.
Laŭ supremenciita signalo, komandantoj de ŝipoj, plej proksimaj al la difektiĝinta, devas senprokraste doni helpon al ĝi, je puno de morto, se ilia senago okazigos plagon.
Tamen se ne plago okazos, sed ia damaĝo, do iu alia severa puno estu aplikita, depende de la kulpeco, kune kun depago kontraŭ la damaĝo.
Se iu estos la unua, kiu rimarkis ajnan ŝipon aŭ floton, ĉu starante ĉe ankro, ĉu irante, ĉu tage, ĉu nokte, ĉu ĉe sennuba vetero, ĉu ĉe la nuba, do li tuj donu la konvencian signalon, je puno de morto.